Interpellasjon om prøveprosjekt med demokratiguider for økt valgdeltakelse

**Bakgrunn**

Lav valgdeltakelse er en utfordring for et velfungerende lokaldemokrati. Det er særlig utfordrende når bestemte grupper deltar i mindre grad enn andre, slik som er tilfellet for unge voksne og personer med innvandrerbakgrunn. Norske kommuner har et ansvar for å sikre at alle stemmeberettigede er godt informerte og har mulighet til å delta ved valg.

NAVN kommune bør derfor iverksette et prøveprosjekt med demokratiguider for å øke valgdeltakelsen i kommunevalget i 2023.

I forkant av lokalvalget 2019 engasjerte Fredrikstad kommune tolv unge og flerspråklige demokratiguider. Målet var å øke valgdeltakelsen, spesielt blant målgruppene unge og innvandrere, i de to valgkretsene med lavest valgdeltakelse. Disse valgkretsene har også en høyere andel innbyggere med lav sosioøkonomisk bakgrunn. Dette var derfor indirekte også en viktig målgruppe i Fredrikstads arbeid med å øke valgdeltakelsen.

Demokratiguidenes oppgave var å informere om valget og inspirere til valgdeltakelse, som en partipolitisk nøytral part. Dette gjorde de gjennom å dele ut materiell på ulike språk (både produsert lokalt og materiell fra Valgdirektoratet), snakke med flest mulig, informere innbyggere om valget, og å svare på spørsmål knyttet til valg og demokratisk deltakelse.

Valgdeltakelsen økte i de to bydelene hvor tiltaket ble gjennomført i lokalvalget 2019. Det er vanskelig å si akkurat hvor mye av økningen som skyldes tiltaket med demokratiguider, men prosjektet har skapt engasjement og gitt grunnlag for videre utprøving av dette i flere kommuner.

**Forslag til vedtak:**

1. Det settes i gang et prøveprosjekt med demokratiguider til kommunevalget i 2023, etter modell fra Fredrikstad kommune.
2. Prosjektet har som mål å øke valgdeltakelsen i valgkretsene med lavest deltakelse, og skal undersøke om det gjennom målrettet arbeid er mulig å øke valgdeltakelsen blant underrepresenterte grupper.